정조 3년 · 목
予曰。前畿伯擧條。卿等見之乎。領議政金尙喆左議政徐命善曰。臣等昨見擧條。舊畿伯亦爲來見。故詳聞本末矣。予曰。畿伯更陳其弊端。前京畿監司鄭一祥曰。以 陵役事言之。石物及丁字閣等處塗灰蓋瓦。皆不如式。旋皆破傷。至於經費進排之濫雜。弊端不一而足。昨於擧條旣皆陳達。而其中監役工匠等支供。尤是弊瘼之大者。一次修改之役。率來工匠。每不下五六十名之多。六七邑分排供饋。而爲弊滋甚。此尤可悶矣。予曰。禮判戶判惠堂與畿伯。各陳捄弊之道。一祥曰。臣意則自戶曹計工匠之數。各給其料。監役支供。亦以乾糧差下。庶無列邑貽弊之患矣。戶曹判書金華鎭曰。前畿伯所陳之言。實出於爲民捄弊之意。而若自戶曹給糧。則非但工人多少無以詳知。糧米之自京運送。亦甚非便。且使監役備往乾糧。則必有徵出貢人之弊矣。一祥曰。監役下去時。本無備局關子。兵曹馬牌。而只以繕工監公事一張。出給驛馬。至於下輩。亦皆濫騎。此又不可不一番釐正者矣。華鎭曰。此是啓下公事。又旣下直出去。故似有此給馬之例矣。尙喆曰。工匠輩。令有司量宜定其人數。比前減少而遣之。則庶捄其弊矣。華鎭曰。雖些少之役。必有各差備工人。故每於一處修改之時。動用數十人。如許之弊。誠如畿伯之言。臣意自畿營定其工人之數。移關本邑。俾無數外濫雜之弊。似無妨矣。禮曹判書蔡濟恭曰。畿伯所陳誠是矣。而無他捄弊之道矣。 先朝曾有 廟社修改限年爲之之 敎。 陵役亦依此例爲之。則似有一分之效矣。予曰。雖定年限而修改。旣非一二處。工匠亦旣許多人。則其於數年之後。何以分俵記識。而隨頉現發乎。凡事沿革設法之初。必治其本而捄其弊。然後可無末流之患矣。予意則有如兼告由之例。而一正式例。則似有實效矣。承旨洪國榮曰。聖敎誠然矣。大抵矯弊之道。必先捄其根本。然後庶有實效矣。蓋工匠輩以頻數修改爲幸。故凡於塗灰蓋瓦之節。全不致誠。旋卽剝落。且監役往來之際。支供等節。旣甚夥然。今欲捄其爲弊之本。則使　陵官仍兼監役。使之監董修改之役。而定其年限。如或限內有頉。當該　陵官。卽爲論罪。則其所修築。必皆致誠而爲之。且　陵上則樹木陰翳。風雨磨洗。比諸　廟社。易致傷損。若限以數三年之久。而責之以限內無頉。則此實行不得之事。臣意則計其朔數。定以爲限。似爲便好矣。尙喆曰。如是定式。修改之際。必皆致誠矣。予曰。今番木根節目之磨鍊。比前無已太寬乎。命善曰。前則元無定式。一株執頉。亦皆譴汰矣。予曰。前次執頉之木根。間或復入於後次執頉。前後相蒙。新舊莫卞。此則不可無分揀之道矣。一祥曰。新舊木根。有難俵識而分別矣。尙喆曰。前畿伯亦以　陵幸時。各邑諸弊有所仰達。而其爲民弊則可想其滋甚矣。一祥曰。　陵幸時各邑進排。有不可一一枚擧。而至如各司假家及其他許多物種。皆爲責出於列邑。而爲弊滋甚。自前朝家特軫優恤之意。每有儲置米會減之事。而因緣濫下。耗費亦多。此宜有一番釐正之擧矣。予曰。馬草之弊。近來亦何如。一祥曰。近緣申飭之至嚴。姑無如前濫雜之患。而似此物種。亦不可不進排者矣。華鎭曰。　陵幸時各邑進批。果爲民弊之大者。而實無好箇變通道矣。一祥曰。列邑進排中。假家一節。各令該司自爲措備。亦似無妨矣。國榮曰。假家各令該司自備。則至如初無財力之該司。其何能措備乎。濟恭曰。臣曾於畿伯待罪時。以此事有所商量。意欲造置油遮日而進排矣。奉朝賀金致仁以爲。若然則京各司下屬。小有不如意之事。輒必刀割手裂。使不得更用。此路一啓。將何以繼之乎云云。其言亦果有理。蓋此弊釐正之道。實無善策矣。尙喆曰。各邑弊端。實爲可悶。而至於儲置會減。則初無定式。便成近例。當初會減。特出於一時軫恤之意。而是豈常常可行者乎。國榮曰。　先王朝儲置會減。蓋出於的當歉歲。爲恤民弊之聖意。且近來之依前會減。亦不過慰悅民情之擧。而此後若値豊稔之歲。則亦何必永以爲例乎。國家財力。如或豊足。則以此會減軫恤。固不害爲損上益下之政。而非但近日經費之不足。且非古來定式之事。而每每循例擧行。亦甚無謂。此則不可不一番釐正矣。予曰。自前　陵寢展謁之時。或只謁當　陵。或遍謁諸　陵。故局內各陵所修理等節。一幷擧行。以爲待令。而其間多有弊端。故其後則每於　陵幸之前。預定展謁之　陵。而修理一節。尙皆如前。雖以東郊七　陵言之。雖非展謁之　陵。而各處修理。亦皆擧行云。揆諸事理。殊無義意。且許多弊端。皆出於此矣。各處　陵寢。將欲次第展謁。而凡諸進排物種會減等節。不可不趁卽釐正。作爲一通節目而遵行矣。華鎭曰。聖敎誠然矣。每當展謁之時。雖非當　陵。而修理等節。在下擧行之道。固不敢不一體爲之。故毋論有頉無頉。皆爲修理。至於御幕所入物種。亦皆進排。故其弊誠不貲矣。予曰。今後則展謁　陵寢外。其他各所修理。一幷置之事。定式施行似好耶。國榮曰。如此則些少弊端。其將不期袪而自袪。是所謂端本正始之道也。濟恭曰。展謁　陵寢之外。局內諸　陵。則雖展拜處。修理一節。勿令擧行。實爲省費捄弊之道矣。尙喆曰。今此聖敎。實爲革弊之本。至若小小弊端。雖不得盡爲變通。亦不甚關係矣。臣等第當與道臣往復商量。更爲稟處矣。予曰。司饔院之收稅民戶事。卿等知之乎。以其居近柴場之故。勒謂樹木之必斫。而逐戶捧稅者。甚可怪矣。尙喆曰。此法未知創於何時。而初捧二斗矣。聞　先王朝減其五斗云矣。一祥曰。臣待罪廣州時。習聞民訢。以爲作室居生。旣非分院之地。墾田耕食。亦非分院之土。而特以柴場之近處居生。勒捧戶稅云。事之無義。莫甚於此。有不可不一番釐革矣。尙喆曰。纔自備局分付道臣。使之査實狀聞。待其狀到。當更稟處矣。尙喆曰。臣等取見仁川行宮內庫文蹟。則本府府使自初主管。而庫中物種。亦甚不少矣。予曰。行宮所在地名云何。判尹具善復曰。宮則在永宗之前月尾之島。庫則在邑內云矣。華鎭曰。邑內亦有行宮矣。予曰。統營許多弊端。雖不可容易變通者。而其爲弊瘼之本末。予欲詳知。卿等各陳所見。前統制使李昌運曰。統營關防。實爲八路之最。而忠武公李舜臣之當初設施。旣甚壯備。且均役設立之前。漁醢藿田。往來船舶。皆自本營句管。故生理富饒。民物蕃殖矣。一自水利盡失之後。公私赤立。百物凋殘。轅門內三千戶軍民。遑遑不保。擧有一朝渙散之慮。故臣採探物情。參量事宜。不顧煩屑之懼。屢上狀啓矣。副司直李敬懋曰。昨於下詢。臣未及商量。誤以結錢一萬兩。自均廳劃給之意仰達矣。更思之。蓋漁醢等稅。合爲一萬四千餘兩。而其中一萬兩。自均廳給于本營。四千餘兩。屬于均廳矣。昌運曰。具善行爲統制使時。請得一萬兩還屬本營。而五千兩爲兵庫別備。五千兩爲公下之費。年前趙垸復請以別備五千兩。幷入於公下中矣。予曰。均役之前。則漁醢等稅。果爲幾許多乎。昌運曰。辛未以前。則漁醢盡屬於本營。每當漁採之時。將校爲監官。軍卒爲格人。故其間自多滲漏之及於下者。又有烙印章標故各處船舶。皆爲來泊。商旅輻輳。物貨雲集。無論漁醢藿各稅錢。合而計之。入官之數。小不下四五萬。軍民所得。亦可爲三四萬矣。予曰。均役之前。各稅所入。若是夥然。而均役之後。何止於一萬四千兩乎。此亦有豐稔之不同而然乎。敬懋曰。漁醢所收之稅。亦不無豐稔之不同。而大抵均役以後。自多減縮矣。予曰。一萬兩依均廳以前例。幷其漁場而全數還屬乎。抑亦以某樣錢別爲劃給乎。昌運曰。各處漁場釣磯。初不還屬。而只以本稅所出錢一萬兩。年年劃給矣。予曰。昨日御將所謂四千餘兩卽漁稅所出。一萬兩卽醢藿船舶等所出云者。果然乎。昌運曰。然矣。予曰。今以一萬四千兩專屬於統營。則財力之豐饒。民物之蕃殖。可能復舊乎。昌運曰。臣不敢預度。而大抵限十年生殖。則二十餘萬兩。似可辦得。而轅門內軍民。亦必有聊賴之道矣。尙喆曰。大抵漁醢之利。比前漸減。故均廳之各道稅入。亦縮四五萬兩云矣。予曰。統營之前後狀請者。乃謂各處漁場乎。抑謂醢藿等稅乎。昌運曰。此在朝家處分。臣則有不敢仰請矣。國榮曰。無論一萬四千兩。統營所願。則似欲一依均役以前例爲之之意也。敬懋曰。統營之凋殘。專由於海利之見失。而均役之後。雖劃給一萬兩。此則只足爲本營之需用。初無關於軍民之利害矣。今若以漁場利。依前還給。則軍民自有資生之益。而公私豐足。必將復舊矣。漁場旣爲還給。則均廳所劃送一萬兩。雖爲還納。在本營。亦可謂有得而無失矣。予曰。果如卿言。則漁場等利。盡爲還給之後。一萬兩之還納均廳。果爲統營所願乎。敬懋曰。若使統營專管。則雖納一萬兩於均廳。而較其得失。不啻倍簁矣。予曰。然則統營之今所請得者。乃漁場乎。昌運曰。臣等之所請。乃漁場矣。予曰。乙未年因帥臣狀請。旣以右沿漁場全數還給。則統營自當主管。而今又請得。何也。昌運曰。漁場之還屬與否。統營實未知矣。予曰。前前統制使狀啓及均役廳謄錄。備堂一人出去持入。國榮曰。乙未年漁場還給後。自統營成節目送于均廳。而今載於均廳謄錄。則統營之不知云者。何也。昌運曰。雖云還給。而漁採之利。尙屬於海民。至於轅門校卒。初不干涉。故還屬與否。果未知矣。國榮曰。然則漁場雖爲還給。而案付在於均廳。章標置諸巡營。漁醢等利。付之海民。而本營校卒。初不得如前漁取。不相關涉。故帥臣所謂初不主管而不知云者。似以此也。然則前後狀啓。何不以右沿漁場。今雖還給。而統營則不知主管之意。分明說去。指的仰請。而若是混淪爲說乎。昌運曰。前後狀啓。雖不敢指的爲請。而大體統營之所願。無論漁醢船藿等稅。一幷還給。使營下軍民得爲資生之道矣。予曰。右沿漁場名雖還給。而漁場所出之稅。各自列邑捧上乎。自統營捧上乎。昌運曰。各處稅錢。自列邑捧納于統營。統營則只受列邑之所捧。而上之均廳矣。予曰。然則漁場之利。尙屬於海民。而統營不得主管。校卒亦不干涉。所謂還給者。可謂有名而無實矣。昌運曰。非但漁醢等事而已。至如點船。以無烙印。故過去船隻。一不來泊。軍民生理。誠爲可矜矣。尙喆曰。臣第當退與諸帥臣。更爲詳議後稟達矣。尙喆曰。人家嫌避之規。或有歷世深讐焉。或有一時微嫌焉。自不無深淺輕重之別。而近來朝行之間。或有過當之義。至如僞科出身之人。則嫌家之避而不見。事固然矣。而幷與其子孫而避之。此豈非過乎。雖以目下事言之。坡州牧使柳鎭夏。喬桐府使白東俊是也。且以殿最貶下之相避。曾有所下敎。而蓋此等事。不可不一番稟定。故敢達矣。予曰。卿言是矣。國榮曰。人家處義。各自不同。似不必自朝家酌定其規例矣。刑曹判書尹東暹曰。月惠文案考出。則只有最初文案一張。而大體則莫詳於明義錄所載矣。予曰。興文挾匕入來時。先與月惠相見。則可謂爛熳同參矣。命善曰。非特知情。乃是同謀矣。東暹曰。此則當爲決案。而旣是鞫廳罪人。事面重大。故臣曹則有不敢擧行矣。尙喆曰。從速設鞫。取其決案。實合事宜矣。予曰。從後稟定。右尹李普行曰。道路橋梁。京兆之所關。而近年以來。久不申飭。川溝壅溢。坊曲皆塞。一經大水。則害必不貲。事當及今變通。故方自該府。指揮五部。趁卽疏濬。而閭里之間。恐致騷擾。故不可不一番筵稟後。當申飭擧行矣。予曰。唯。普行曰。出身之不得捉治。雖是國典。而下賤常漢。稱以出身。愚蠢强惡犯科作拏之弊。不一而足。法司不得囚治。誠甚難處。臣意則出身之中。分揀其班常。而常漢則不拘出身。有罪輒治。則似可爲懲暴之一端。故敢達矣。予曰。無於前之例。有難創始於今矣。尙喆曰。自在　先朝。每有此議。而竟未得變通矣。予曰。訓將進前。予曰。　墓所火巢看審。則果何如耶。善復曰。兩處　墓所。謹爲奉審。則火巢內多有廣遠不緊之處。而樹木亦多有不可不斫去處矣。予曰。所當斫去之樹木。當爲幾何。善復曰。幾爲十萬餘株。而斫木運木之役。若皆雇軍。則耗費似甚不少。是甚難處矣。予曰。將何以區處耶。善復曰。樹木稚少。實無可用。而就其中可爲末木者。則分送各軍門。其餘雜木。令近處居民隨願斫去。而三分之一。使之輸納官家。則亦可爲施惠於民人。而除弊於官家矣。予曰。自本營從便區處似好矣。予曰。宮都城巡審摘奸。近已爲之乎。兵曹判書李徽之曰。每値事故。姑未及擧行矣。予曰。從近爲之。予曰。彰義門外城堞至近之處。陰翳樹木。訓將亦爲看審後。略略斫去。予曰。臺臣進前。承旨李義翊曰。今日旣是齋日。則臺臣當以所懷仰陳之意。先爲奏達。而持平呂萬永。奏語矇矓。擧措顚錯。請推考。予曰。似是生疏所致。置之。